BOJ มองบวกจากการประเมินศก.ภูมิภาค ชี้ยังมีการฟื้นตัว
BOJ คงมุมมองบวกในการประเมินเศรษฐกิจภูมิภาค ชี้ยังมีการฟื้นตัว แม้ศก.จีนชะลอ
19 ต.ค. 2558

ผู้สื่อข่าวรายงานธนาคารกลางญี่ปุ่น (BOJ) ยังคงมีมุมมองบวกในการประเมินเศรษฐกิจระดับภูมิภาคทั้ง 9 เขต โดยระบุว่าการบริโภคภายในประเทศและการใช้จ่ายด้านทุนมีความแข็งแกร่ง แม้เศรษฐกิจจีนอยู่ในภาวะชะลอตัว
รายงานของ BOJ ระบุว่า เศรษฐกิจระดับภูมิภาคของญี่ปุ่นยังคงมีการฟื้นตัว โดยทุกภูมิภาคระบุถึงการฟื้นตัวปานกลางหรือกำลังฟื้นตัว
BOJ ระบุว่าการใช้จ่ายของผู้บริโภคมีความยืดหยุ่น และการลงทุนในด้านทุนมีการเติบโตปานกลาง แม้ว่าการส่งออกและการผลิตภาคอุตสาหกรรมได้รับผลกระทบจากเศรษฐกิจที่ชะลอตัวลงในกลุ่มประเทศเกิดใหม่
ในช่วงเช้าวันนี้ นายฮารุฮิโกะ คูโรดะ ผู้ว่าการ BOJ กล่าวว่า เศรษฐกิจญี่ปุ่นกำลังฟื้นตัวปานกลาง แม้ว่าภาวะชะลอตัวของจีนและประเทศเกิดใหม่อื่นๆได้ส่งผลกระทบต่อการส่งออกและการผลิตของญี่ปุ่น
ในการประชุมรายไตรมาสร่วมกับบรรดาผู้จัดการสาขาของ BOJ นั้น นายคูโรดะคาดว่า เศรษฐกิจญี่ปุ่น ซึ่งมีขนาดใหญ่เป็นอันดับ 3 ของโลก จะยังคงฟื้นตัวปานกลาง ภายใต้นโยบายการเงินที่มีการผ่อนคลายขนานใหญ่ของ BOJ
 
 